Rúmlega fjögurhundruð og þrjátíu starfsmenn landspítalans eru í einangrun í dag. Þeim fjölgar á milli daga og segir framkvæmdastjóri hjúkrunar það metið daglega hvort setja þurfi spítalann á neyðarstig.
Mönnunarstaðan á landspítalanum þyngist nú enn frekar þegar fjölgar í hópi starfsfólks í einangrun og eru nú fjögurhundruðþrjátíu og tveir starfsmenn frá vegna covid. Inniliggjandi með covid smit hefur þó fækkað lítillega frá því í gær. Sigríður Gunnarsdóttir er framkvæmdastjóri hjúkrunar á Landspítalanum.
Finnst þér líklegt að þið munið kalla til fólk úr bakvarðasveitum eða annarsstaðar frá?
"Við höfum verið alla vikuna að undirbúa helgina, við erum að vinna að þessu á hverjum einasta degi. Við erum núna mest að stóla á okkar eigið fólk sem að við erum að leita til og erum í raun og veru að óska eftir viðbótar vinnuframlagi frá þeim. Það hafa margir verið á aukavöktum um helgina. Við höfum fengið liðsauka frá bakvarðasveitinni en viðbragðið núna og kannski mestan tímann hefur byggt fyrst og fremst á okkar eigin fólki."
Sigríður segir að þó staðan sé slæm komi enn ekki til greina að kalla inn starfsfólk úr einangrun.
Spítalinn er núna á hættustigi og segir Sigríður það metið daglega hvort hækka þurfi viðbúnaðarstigið.

Rúmlega fjögurhundruð og þrjátíu starfsmenn landspítalans eru í einangrun vegna Covid veikinda. Rætt hefur verið um að færa spítalann aftur á neyðarstig. 